b'\n_START_ARTICLE_\nPjotr P\xc5\xa1ennikov\n_START_SECTION_\nOpinnot\n_START_PARAGRAPH_\nP\xc5\xa1ennikov valmistui Pihkovan v\xc3\xa4nrikkikoulusta v\xc3\xa4nrikiksi vuonna 1916. H\xc3\xa4n suoritti vuonna 1925 puna-armeijan ylimm\xc3\xa4n sotap\xc3\xa4\xc3\xa4llyst\xc3\xb6n kurssin.\n_START_SECTION_\nSotilasura\n_START_PARAGRAPH_\nP\xc5\xa1ennikov liittyi punakaartiin 23. lokakuuta 1917 ja osallistui Ven\xc3\xa4j\xc3\xa4n vallankumoukseen Petrogradin (Pietarin) rintamalla ja l\xc3\xa4ntisell\xc3\xa4 rintamalla, miss\xc3\xa4 h\xc3\xa4n toimi aluksi komppanianp\xc3\xa4\xc3\xa4llikk\xc3\xb6n\xc3\xa4 ja my\xc3\xb6hemmin pataljoonan-, rykmentin ja prikaatinkomentajana._NEWLINE_Vallankumouksen j\xc3\xa4lkeen h\xc3\xa4net kiinnitettiin 4. Armeijakuntaan, miss\xc3\xa4 h\xc3\xa4n toimi aluksi rykmentinkomentajana ja my\xc3\xb6hemmin divisioonankomentajan apulaisena kunnes h\xc3\xa4net siirrettiin Esikunnan Operatiivisen osaston p\xc3\xa4\xc3\xa4llik\xc3\xb6ksi._NEWLINE_P\xc5\xa1ennikovin suoritettua vuonna 1925 ylimm\xc3\xa4n p\xc3\xa4\xc3\xa4llyst\xc3\xb6n kurssin h\xc3\xa4net siirrettiin 29. Jalkav\xc3\xa4kidivisioonan komentajasi, miss\xc3\xa4 h\xc3\xa4n palveli muutaman vuoden ja siirtyi sen j\xc3\xa4lkeen reserviin h\xc3\xa4nen omasta anomuksestaan. H\xc3\xa4n palasi kumminkin armeijan palvelukseen vuonna 1931 ja h\xc3\xa4net sijoitettiin p\xc3\xa4\xc3\xa4llik\xc3\xb6n sijaiseksi Leningradin Sotilaspiirin ilmatorjunnan hallintoon. Vuonna 1933 h\xc3\xa4net siirrettiin reserviupseerikurssien p\xc3\xa4\xc3\xa4llik\xc3\xb6ksi Leningradin Sotilaspiiriin.\n_START_SECTION_\nTalvisota\n_START_PARAGRAPH_\nEverstiksi 15. huhtikuuta 1936 ylennetty P\xc5\xa1ennikov sijoitettiin talvisotaa edelt\xc3\xa4neiss\xc3\xa4 toimissa 142. Jalkav\xc3\xa4kidivisioonan komentajaksi 23. elokuuta 1939. Talvisodan puhjettua h\xc3\xa4n komensi joukkojaan Taipaleella prikaatinkomentajaksi ylennettyn\xc3\xa4. Talvisodan p\xc3\xa4\xc3\xa4tteeksi h\xc3\xa4net ylennettiin divisioonankomentajaksi ja Neuvostoliitossa 5. kes\xc3\xa4kuuta 1940 k\xc3\xa4ytt\xc3\xb6\xc3\xb6n otetussa kenraaliarvoasteikossa h\xc3\xa4net nimitettiin kenraaliluutnantiksi.\n_START_SECTION_\nToinen maailmansota\n_START_PARAGRAPH_\nP\xc5\xa1ennikov siirrettiin talvisodan j\xc3\xa4lkeen 36. Jalkav\xc3\xa4kiarmeijakunnan komentajaksi, mist\xc3\xa4 h\xc3\xa4net siirrettiin kev\xc3\xa4\xc3\xa4ll\xc3\xa4 1941 Suomen vastaiselle rajalle Neuvostoliiton 23. Armeijan komentajaksi, mist\xc3\xa4 teht\xc3\xa4v\xc3\xa4st\xc3\xa4 h\xc3\xa4net vapautettiin 2. elokuuta 1941 ja siirrettiin my\xc3\xb6hemmin Neuvostoliiton 8. Armeijan komentajaksi ja lyhyen komentajuuden j\xc3\xa4lkeen Nevan Operatiivisen Ryhm\xc3\xa4n komentajaksi. T\xc3\xa4ss\xc3\xa4k\xc3\xa4\xc3\xa4n teht\xc3\xa4v\xc3\xa4ss\xc3\xa4 h\xc3\xa4n ei kauaa saanut olla vaan h\xc3\xa4net siirrettiin jo joulukuussa 1941 Brjanskin Rintamalle, miss\xc3\xa4 h\xc3\xa4n sai komentoonsa 3. Armeijan. Kauaa ei P\xc5\xa1ennikov t\xc3\xa4ss\xc3\xa4k\xc3\xa4\xc3\xa4n teht\xc3\xa4v\xc3\xa4ss\xc3\xa4 kerennyt olla, kun h\xc3\xa4n kaatui taistelussa Brjanskin rintamalla 28. joulukuuta 1941.'